渡淮
作者：許景衡
朝代：宋

paragraphs: 我觀淮之源，東行已千里。
扁舟一日下長淮，似與故人相見喜。
不知渡越幾澗谷，清澈尚爾無泥滓。
澹然端肯與我俱，試問故人能有幾。
蕩雲沃日窮眼界，茫茫直與天相似。
萬艘絡繹鼓風蒲，翳翳塵飛明鏡裏。
况聞水伯時惡劇，雷擊風掀浪山起。
豈知生處極幽深，清淺涓涓一泓爾。
吾聞古來養心者，擴而充之亦如此。
自慚學問太迂疏，十載不離蛙井底。
潢汙斷港何足道，所得未能充口耳。
忽驚浩浩東傾海，會令百川皆遶指。
君看厚地一撮土，本來也是無多子。
人間萬事須自强，嗟我蹉跎今老矣。